FI Euroopan unionin virallinen lehti CE 84/554

(2004/C 84 E/0632)

KIRJALLINEN KYSYMYS E-0232/04

esittäjä(t): Roger Helmer (PPE-DE) komissiolle

(2. helmikuuta 2004)

Aihe: Euro

Yhtyykö komissio entisen puheenjohtajansa Jacques Delorsin näkemykseen, jonka mukaan euroalue ei ole pystynyt hyödyntämään yhtenäisvaluutan taloudellista potentiaalia, ja katsooko se siksi, että jälkikäteen tarkasteltuna Yhdistynyt kuningaskunta oli oikeassa säilyttäessään punnan ja kieltäytyessään liittymästä euroalueeseen?

Yhtyykö komissio yleisesti ottaen nykyisen puheenjohtajansa Romano Prodin näkemykseen, jonka mukaan yhtenäisvaluuttaa tukemaan tarkoitettu vakaus- ja kasvusopimus on ”typerä”?

Pedro Solbes Miran komission puolesta antama vastaus

(25. maaliskuuta 2004)

Yhtenäisvaluutan taloudellisen potentiaalin hyödyntäminen tarkoittaa muutakin kuin euron käyttöönottoa. Se edellyttää sellaisen yleisen talousstrategian kehittämistä, joka tähtää kasvupotentiaalin lisäämiseen. Juuri siihen tähtää Lissabonin Eurooppa-neuvoston (23. ja 24. maaliskuuta 2000) strategia. Talousuudistukset, joilla lisätään Euroopan kasvupotentiaalia, ovat keskeinen osa tätä strategiaa. Kevään Eurooppa-neuvosto arvioi strategian täytäntöönpanossa tapahtunutta edistystä vuosittain komission raportin pohjalta. Viimeisimmässä kevätraportissa, jonka komissio antoi 21. tammikuuta 2004, todetaan, että vaikka useilla keskeisillä aloilla onkin edistytty, uudistuksia ei ole pantu riittävästi täytäntöön jäsenvaltioissa, ja useilla aloilla on jopa ilmennyt huomattavia vaikeuksia.

Työpaikkojen luomisessa alalla on kuitenkin edistytty: vuoden 1999 jälkeen on talouden taantumasta huolimatta luotu 6 miljoonaa uutta työpaikkaa. Pitkäaikaistyöttömyyden ja naisten työllisyysasteen suhteen on tapahtunut merkittävää parannusta, useat strategisesti tärkeät verkkomarkkinat (televiestintä, energia, rautateiden rahtiliikenne jne.) ovat avautuneet kilpailulle, ja Internetin käyttö on yleistynyt kouluissa, yrityksissä, julkishallinnossa ja kotitalouksissa.

Komissio on aina sanonut, että jos Yhdistynyt kuningaskunta haluaa ottaa euron käyttöön se voi liittyä euroalueeseen, kunhan se täyttää EY:n perustamissopimuksessa esitetyt lähentymisperusteet. Yhdistyneen kuningaskunnan hallitus julkaisi 9. kesäkuuta 2003 arvioinnin viidestä talous- ja rahaliittoon liittymisen taloudellisesta testistä. Arvioinnissa tunnustetaan, että euron käyttöönotto toisi etuja, mutta katsotaan, ettei aika ole vielä kypsä siihen.

Komissio antoi 27. marraskuuta 2002 tiedonannon, jossa esitetään ehdotuksia finanssipolitiikan koordinoinnin tehostamiseksi (1). Ehdotuksilla pyrittiin lujittamaan finanssipoliittisiin päätöksiin vaikuttavia taloudellisia perusteluja osana talouspolitiikan koordinoinnin tehostamisen yleistä strategiaa siten, että painotetaan finanssipolitiikan ja unionin rakenneuudistusten tarpeen välistä suhdetta.

Komissio vahvisti lisäksi 13. tammikuuta 2004 kolmivaiheisen strategian, jolla selkeytetään ja parannetaan talouspolitiikkojen koordinointia ja seurantaa (2). Osana tätä strategiaa komissio esittää EMUsta viiden vuoden ajalta saadun kokemuksen ja marraskuussa 2002 annetun tiedonannon pohjalta uusia ehdotuksia talous- ja työllisyyspoliittisen hallintomallin vahvistamiseksi. Aloitteeseen kuuluu myös vakaus- ja kasvusopimuksen täytäntöönpanon parantaminen.

(1) KOM(2002) 668 lopullinen.

(2) Ks. myös vastaus parlamentin jäsenen Ribeiro e Castron kirjalliseen kysymykseen E-4071/03, sivu 520.